AKMENĖS RAJONO SAVIVALDYBĖS TARYBA

SPRENDIMAS

DĖL PRIĖMIMO Į AKMENĖS RAJONO SAVIVALDYBĖS BENDROJO UGDYMO MOKYKLAS TVARKOS APRAŠO PATVIRTINIMO

2018 m. balandžio 25 d. Nr. T-106

Naujoji Akmenė

Vadovaudamasi Lietuvos Respublikos vietos savivaldos įstatymo 7 straipsnio 7 dalimi, 16 straipsnio 4 dalimi, 18 straipsnio 1 dalimi, Lietuvos Respublikos švietimo įstatymo 29 straipsnio 2, 3 ir 4 dalimis, Priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašu, patvirtintu Lietuvos Respublikos švietimo ir mokslo ministro 2004 m. birželio 25 d. įsakymu Nr. ISAK-1019 „Dėl Priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašo patvirtinimo“, Nuosekliojo mokymosi pagal bendrojo ugdymo programas tvarkos aprašu, patvirtintu Lietuvos Respublikos švietimo ir mokslo ministro 2005 m. balandžio 5 d. įsakymu Nr. ISAK-556 „Dėl Nuosekliojo mokymosi pagal bendrojo ugdymo programas tvarkos aprašo patvirtinimo“, Priešmokyklinio ugdymo tvarkos aprašu, patvirtintu Lietuvos Respublikos švietimo ir mokslo ministro 2013 m. lapkričio 21 d. įsakymu Nr. V-1106 „Dėl Priešmokyklinio ugdymo tvarkos aprašo patvirtinimo“, remdamasi Akmenės rajono savivaldybės tarybos 2016 m. gegužės 26 d. sprendimu Nr. T-118(E) „Dėl Akmenės rajono bendrojo ugdymo mokyklų tinklo pertvarkos 2016-2020 metų bendrojo plano patvirtinimo“, įgyvendindama Vyriausybės atstovo Šiaulių apskrityje 2018 m. kovo 2 d. teikimą Nr. 3-11 „Dėl Akmenės rajono savivaldybės tarybos 2014 m. balandžio 24 d. sprendimo Nr. T-87(E) „Dėl priėmimo į Akmenės rajono savivaldybės bendrojo ugdymo mokyklą tvarkos aprašo patvirtinimo“, Akmenės rajono savivaldybės taryba n u s p r e n d ž i a:

1. Patvirtinti Priėmimo į Akmenės rajono savivaldybės bendrojo ugdymo mokyklas tvarkos aprašą (pridedama).

2. Pripažinti netekusiu galios Akmenės rajono savivaldybės tarybos 2014 m. balandžio 24 d. sprendimą Nr. T-87(E) „Dėl priėmimo į Akmenės rajono bendrojo ugdymo mokyklą tvarkos aprašo patvirtinimo“ su visais vėlesniais pakeitimais ir papildymais.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras	Vitalijus Mitrofanovas

PATVIRTINTA

Akmenės rajono savivaldybės tarybos

2018 m. balandžio 25 d. sprendimu Nr. T-106

PRIĖMIMO Į AKMENĖS RAJONO SAVIVALDYBĖS BENDROJO UGDYMO MOKYKLAS TVARKOS APRAŠAS

I SKYRIUS

BENDROSIOS NUOSTATOS

1. Priėmimo į Akmenės rajono savivaldybės bendrojo ugdymo mokyklas tvarkos aprašas (toliau – Aprašas) nustato bendruosius asmenų priėmimo mokytis į bendrojo ugdymo mokyklą kriterijus, prašymų ir kitų dokumentų pateikimo vietą, pradžią ir pabaigą, dokumentų registravimo, asmenų priėmimo per mokslo metus tvarką.

2. Apraše vartojamos sąvokos atitinka Lietuvos Respublikos švietimo įstatyme ir kituose teisės aktuose vartojamas sąvokas.

3. Aprašas skelbiamas Akmenės rajono savivaldybės interneto svetainėje.

II SKYRIUS

PRIĖMIMO Į BENDROJO UGDYMO MOKYKLĄ KRITERIJAI

4. Į bendrąją bendrojo ugdymo mokyklą mokytis pagal priešmokyklinio ugdymo programą, pradinio ugdymo programą, pagrindinio ugdymo programos pirmąją ir antrąją dalis pirmumo teise priimami toje mokykloje mokytis pageidaujantys asmenys, gyvenantys mokyklai priskirtoje aptarnavimo teritorijoje. Į likusias laisvas vietas klasėse (grupėse) gali būti priimami asmenys, negyvenantys mokyklos aptarnavimo teritorijoje: pirmumo teise priimami asmenys, dėl įgimtų ar įgytų sutrikimų turintys specialiųjų ugdymosi poreikių, mokykloje jau besimokančių mokinių broliai ir seserys ir arčiausiai mokyklos gyvenantys asmenys.

5. Vaikai, kuriems tais kalendoriniais metais sueina 7 metai, priimami pradėti mokytis pagal pradinio ugdymo programą. Vaikai gali būti priimami pradėti mokytis vieneriais metais anksčiau, jei tėvų (globėjų, rūpintojų) sprendimu jie buvo pradėti ugdyti pagal priešmokyklinio ugdymo programą anksčiau (kai tais kalendoriniais metais sueina 5 metai).

6. Bendrojo ugdymo mokyklą mokytis pagal vidurinio ugdymo programą asmenys renkasi patys. Į mokyklą pirmumo teise priimami asmenys, pageidaujantys tęsti mokymąsi pagal vidurinio ugdymo programą, baigę joje pagrindinio ugdymo programą. Jei norinčiųjų yra daugiau nei laisvų mokymosi vietų, pirmiausia priimami asmenys, gyvenantys savivaldybės, kurioje yra mokykla, teritorijoje, atsižvelgiant į jų pageidavimą tęsti dalykų, dalykų modulių, kurių buvo pradėję mokytis pagal pagrindinio ugdymo programos antrąją dalį, mokymąsi, pagal vidurinio ugdymo programą ir mokymosi pasiekimus (pagrindinio ugdymo pasiekimų patikrinimo įvertinimus, metinius įvertinimus, atliktus projektinius darbus, mokinio sukauptą darbų aplanką ar kitus mokymosi pasiekimų vertinimus).

7. Asmenys, dėl įgimtų ar įgytų sutrikimų turintys specialiųjų ugdymosi poreikių, priimami į arčiausiai savo gyvenamosios vietos esančią bendrojo ugdymo mokyklą, vykdančią bendrojo ugdymo programas ir jas pritaikančias šiems mokiniams.

8. Asmenys, dėl įgimtų ar įgytų sutrikimų turintys didelių ar labai didelių specialiųjų ugdymosi poreikių, mokytis pagal ikimokyklinio ir priešmokyklinio ugdymo pritaikytas programas pradinio ir pagrindinio ugdymo individualizuotas programas priimami į Akmenės r. Dabikinės Vladimiro Zubovo mokyklą, kuriems nustatyta:

8.1. nežymus, vidutinis, žymus, labai žymus ar nepatikslintas intelekto sutrikimas;

8.2. kompleksinė negalia, kurios derinyje yra nežymus, vidutinis, žymus, labai žymus ar nepatikslintas intelekto sutrikimas;

8.3. nežymus ar vidutinis intelekto sutrikimas ir elgesio ar (ir) emocijų sutrikimai (prieštaraujančio neklusnumo sutrikimas, elgesio sutrikimas (asocialus elgesys) ar (ir) emocijų sutrikimai (nerimo spektro sutrikimas, nuotaikos spektro sutrikimas).

9. Į Dabikinės Vladimiro Zubovo mokyklą priimami asmenys ir iš kitų savivaldybių, kuriems nustatyti Aprašo 8 punkte nurodyti sutrikimai.

10. Asmenys iki 21 metų, turintys didelių ir labai didelių specialiųjų ugdymosi poreikių dėl intelekto sutrikimo, ir baigę pagrindinio ugdymo individualizuotas, adaptuotas arba specialiąsias programas, į Dabikinės Vladimiro Zubovo mokyklą priimami mokytis pagal socialinių įgūdžių ugdymo programą.

11. Savivaldybės taryba kartu su pedagogine psichologine tarnyba ir mokyklos direktoriumi, tėvams (globėjams, rūpintojams) pageidaujant, nenumatytais atvejais priima sprendimą dėl mokinio, kuriam dėl įgimtų ar įgytų sutrikimų nustatyti dideli ar labai dideli specialieji ugdymosi poreikiai, ugdymo Dabikinės Vladimiro Zubovo mokykloje.

12. Į bendrojo ugdymo mokyklos jaunimo klasę (skyrių) priimami 12–16 metų asmenys, stokojantys mokymosi motyvacijos, socialinių įgūdžių, turintys mokymosi sunkumų, linkę į praktinę veiklą ir (ar niekur nesimokantys).

13. Į Akmenės rajono jaunimo ir suaugusiųjų švietimo centrą priimami:

13.1. 18 metų ir vyresni asmenys, pageidaujantys įgyti pradinį, pagrindinį ir vidurinį išsilavinimą, siekiantys tobulinti savo turimą kvalifikaciją, norintys įgyti naują specialybę ar persikvalifikuoti;

13.2. 16–17 metų jaunuoliai, bendrojo ugdymo mokykloje nepritapę, mokymosi motyvacijos stokojantys, dėl socialinių–ekonominių sąlygų negalintys toliau tęsti mokslo kasdieniu mokymo proceso organizavimo būdu bendrojo ugdymo mokyklose, bei nepilnametės, esančios nėštumo ir gimdymo atostogose, nepilnamečiai, auginantys savo vaikus ir siekiantys baigti pagrindinio ar vidurinio ugdymo programas, gavę ugdymo įstaigos, kurioje nebegali tęsti mokslo, vadovo rašytinį sutikimą;

13.3. 16–17 metų jaunuoliai, išvykę į užsienį, gyvenantys kitose savivaldybėse ar besigydantys medicininės reabilitacijos ir sanatorinio gydymo sveikatos priežiūros įstaigoje ir pageidaujantys nuotoliniu būdu tęsti mokymąsi pagal bendrojo ugdymo programas;

13.4. suaugę asmenys – nuotoliniu būdu mokytis pagal suaugusiųjų bendrojo ugdymo programas;

13.5. nuolat užsienyje gyvenantys asmenys – nuotoliniu būdu mokytis lietuvių kalbos, Lietuvos istorijos ir geografijos;

13.6. asmenys iki 21 metų, turintys didelių ir labai didelių specialiųjų ugdymosi poreikių dėl intelekto sutrikimo, ir baigę pagrindinio ugdymo individualizuotas, adaptuotas arba specialiąsias programas, norintys mokytis pagal socialinių įgūdžių ugdymo programą;

13.7. intelekto sutrikimą turintys mokiniai mokytis pagal socialinių įgūdžių ugdymo programą priimami ir iš kitų savivaldybių;

13.8. į jaunimo klasę (skyrių) priimami 14–16 metų asmenys, stokojantys mokymosi motyvacijos, socialinių įgūdžių, turintys mokymosi sunkumų, linkę į praktinę veiklą ir (ar) niekur nesimokantys, gavę švietimo įstaigos, kurioje nebegali tęsti mokslo, mokytojų tarybos ir tarybos sutikimus.

14. Lietuvos Respublikos piliečiai ir užsieniečiai, grįžę ar atvykę nuolat ar laikinai gyventi Lietuvos Respublikoje, nemokantys valstybinės kalbos, į bendrojo ugdymo mokyklas priimami vadovaujantis Užsieniečių ir Lietuvos Respublikos piliečių, atvykusių ar grįžusių gyventi ir dirbti Lietuvos Respublikoje, vaikų ir suaugusiųjų ugdymo išlyginamosiose klasėse ir išlyginamosiose mobiliosiose grupėse tvarkos aprašu, patvirtintu Lietuvos Respublikos švietimo ir mokslo ministro 2005 m. rugsėjo 1 d. įsakymu Nr. ISAK-1800 „Dėl Užsieniečių ir Lietuvos Respublikos piliečių, atvykusių ar grįžusių gyventi ir dirbti Lietuvos Respublikoje, vaikų ir suaugusiųjų ugdymo išlyginamosiose klasėse ir išlyginamosiose mobiliosiose grupėse tvarkos aprašo patvirtinimo“.

15. Asmenys į mokyklą mokytis pagal bendrojo ugdymo programas priimami vadovaujantis Nuosekliojo mokymosi pagal bendrojo ugdymo programas tvarkos aprašu, patvirtintu Lietuvos Respublikos švietimo ir mokslo ministro 2005 m. balandžio 5 d įsakymu Nr. ISAK-556 „Dėl Nuosekliojo mokymosi pagal bendrojo ugdymo programas tvarkos aprašo patvirtinimo“.

16. Vaikai į bendrojo ugdymo mokyklą, vykdančią priešmokyklinio ugdymo programą, priimami vadovaujantis Priešmokyklinio ugdymo tvarkos aprašu, patvirtintu Lietuvos Respublikos švietimo ir mokslo ministro 2013 m. lapkričio 21 d. įsakymu Nr. V-1106 „Dėl Priešmokyklinio ugdymo tvarkos aprašo patvirtinimo“.

III SKYRIUS

PRIĖMIMO Į MOKYKLĄ VYKDYMAS

17. Asmenų priėmimą į bendrojo ugdymo mokyklą vykdo mokyklos direktorius ir mokinių priėmimo komisija. Komisijos sudėtis, komisijos darbo reglamentas, posėdžių darbo laikas ir vieta viešinama mokyklos interneto svetainėje.

18. Prašymai mokytis priimami kiekvienais kalendoriniais metais nuo sausio 2 dienos iki rugpjūčio 31 dienos. Per mokslo metus mokiniai priimami, vadovaujantis Mokyklų, vykdančių formaliojo švietimo programas, tinklo kūrimo taisyklių, patvirtintų Lietuvos Respublikos Vyriausybės 2011 m. birželio 29 d. nutarimu Nr. 768, 25.7 papunkčiu arba siunčiami į artimiausią tą pačią programą vykdančią bendrojo ugdymo mokyklą.

19. Asmuo, pageidaujantis mokytis pagal mokykloje teikiamas programas, mokyklos direktoriui teikia prašymą. Prašymą už vaiką iki 14 metų teikia vienas iš tėvų (globėjų, rūpintojų), nuo 14 iki 18 metų – vaikas, turintis vieno iš tėvų (globėjų, rūpintojų) raštišką sutikimą, asmens tapatybę patvirtinantį dokumentą, nustatytos formos vaiko sveikatos patikrinimo pažymą ir dvi fotonuotraukas.

20. Mokytis Akmenės r. Dabikinės Vladimiro Zubovo mokykloje kartu su prašymu asmuo teikia pedagoginės psichologinės tarnybos pažymą dėl nustatytų didelių ar labai didelių specialiųjų ugdymosi poreikių; sveikatos priežiūros įstaigos gydytojų rekomendacijas, sveikatos būklės įvertinimus, tėvams (globėjams, rūpintojams) sutikus.

21. Mokinys, norintis tęsti mokymąsi toje pačioje mokykloje pagal aukštesnio lygmens ugdymo programą, teikia prašymą.

22. Asmuo, atvykęs iš kitos mokyklos ir pageidaujantis pradėti mokytis pagal aukštesnio lygmens ugdymo programą, prie prašymo prideda įgyto išsilavinimo pažymėjimą; pageidaujantis tęsti mokymąsi – mokymosi pasiekimų pažymėjimą arba pažymą apie mokymosi pasiekimus mokykloje, kurioje asmuo mokėsi prieš tai.

23. Prašymas ir kiti teikiami dokumentai registruojami Dokumentų tvarkymo ir apskaitos taisyklių, patvirtintų Lietuvos vyriausiojo archyvaro 2011 m. liepos 4 d. įsakymu Nr. V-118, nustatyta tvarka.

24. Asmens priėmimas mokytis įforminamas mokymo sutartimi.

25. Mokymo sutartis sudaroma naujai atvykusio mokytis asmens ar mokinio, pradedančio mokytis pagal aukštesniojo lygmens ugdymo programą, mokymosi pagal tą ugdymo programą laikotarpiui. Mokymo sutartis laikino mokinio išvykimo gydytis ir mokytis arba mokytis pagal tarptautinę mokinių mobilumo (judumo), mainų programą nenutraukiama.

26. Abu mokymo sutarties egzempliorius pasirašo mokyklos vadovas ar jo įgaliotas asmuo ir asmuo, pateikęs prašymą. Už vaiką iki 14 metų jo vardu mokymo sutartį sudaro vienas iš tėvų (globėjų, rūpintojų), veikdamas išimtinai vaiko interesais. Vaikas nuo 14 metų, kol jam sukaks 18 metų, mokymo sutartį sudaro tik turėdamas vieno iš tėvų (globėjų, rūpintojų) raštišką sutikimą.

27. Mokymo sutartis registruojama Mokymo sutarčių registracijos žurnale. Vienas mokymo sutarties egzempliorius įteikiamas prašymą pateikusiam asmeniui, kitas egzempliorius lieka mokykloje.

28. Sudarius mokymo sutartį asmuo įregistruojamas mokinių registre, nurodoma pirmoji mokinio mokymosi diena. Sudaroma asmens byla. Į asmens bylą segama mokymo sutartis, mokinio ir (ar) jo tėvų (globėjų, rūpintojų) prašymai, pažymos ir kita tikslinga, su mokinio ugdymu susijusi informacija. Mokiniui išvykus iš mokyklos, jo byloje esantys dokumentai lieka mokykloje.

29. Aktualiems, Apraše nenumatytiems, atvejams nagrinėti sudaroma Priėmimo į Akmenės rajono savivaldybės bendrojo ugdymo mokyklą nenumatytų atvejų komisija iš mokyklų savininko teises ir pareigas įgyvendinančios institucijos ir mokyklų atstovų. Komisijos sudėtį ir jos darbo reglamentą tvirtina mokyklų savininko teises ir pareigas įgyvendinanti institucija.

IV SKYRIUS

KLASIŲ IR GRUPIŲ KOMPLEKTAVIMAS

30. Kiekvienais kalendoriniais metais iki kovo 31 d. Savivaldybės taryba bendrojo ugdymo mokykloms (atskirai– jų skyriams, jei jie įregistruoti kitose gyvenamosiose vietovėse) nustato priėmimo laiką, kiekvienos klasės klasių skaičių ir mokinių skaičių jose, priešmokyklinio ugdymo grupių ir vaikų skaičiaus vidurkį grupėse kitiems mokslo metams. Jei sudaro jungtines klases, tai nustato, iš kokių klasių sudaroma jungtinė klasė ir nurodo kiekvienos klasės mokinių skaičių. Iki rugsėjo 1 d. klasių (grupių) skaičių patikslina:

30.1. jei iš tai mokyklai priskirtos aptarnavimo teritorijos prašymų mokytis bendrojo ugdymo mokykloje skaičius yra didesnis nei buvo nustatytas iki kovo 31 d. mokinių, klasių ir (ar) priešmokyklinio ugdymo grupių skaičius, neperkeliant mokinių mokytis į antrą pamainą ir nepažeidžiant higienos normų, didinamas;

30.2. jei bendrojo ugdymo mokykla nesurenka nustatyto mokinių skaičiaus ir nesudaro patvirtinto klasių ir (ar) priešmokyklinio ugdymo grupių skaičiaus, mokinių, klasių ir (ar) grupių skaičius mažinamas.

31. Akmenės r. Dabikinės Vladimiro Zubovo mokykloje ir Akmenės rajono jaunimo ir suaugusiųjų švietimo centre klasių skaičius gali būti pagal poreikį tikslinamas keletą kartų per mokslo metus.

32. Mokyklos direktorius Savivaldybės administraciją raštu informuoja:

32.1. apie planuojamą klasių ir mokinių skaičių iki einamųjų metų kovo 1 dienos;

32.2. apie būsimą klasių sudarymo situaciją iki einamųjų metų rugpjūčio 10 dienos.

V SKYRIUS

BAIGIAMOSIOS NUOSTATOS

33. Bendrojo ugdymo mokyklos vadovaujasi šiuo Aprašu. Mokyklos direktorius atsako už mokyklos bendruomenės narių supažindinimą su Aprašu.

34. Aprašo įgyvendinimo priežiūrą vykdo Akmenės rajono savivaldybės administracija.

35. Už Aprašo pažeidimus atsako mokyklos direktorius Lietuvos Respublikos įstatymų nustatyta tvarka.

_________________________